kardosdrur/scandi-wiki huggingface dataset:
Ensidig klokke

 
Ensidig klokke (Campanula rapunculoides) eller Havepest er en 20-60 cm høj urt, der vokser ved vejkanter, i haver og på affaldspladser. Knoldene er næringsrige, og planten har derfor været dyrket som fødemiddel.

Beskrivelse 
Ensidig klokke er en flerårig urt med en stiv, opret vækst. Stænglerne er afrundet firkantede med stive hår. Bladene er spredtstillede og aflangt ægformede med savtakket rand. Over- og underside er ensartet behårede og græsgrønne.

Blomstringen sker i juni-september, og blomsterne sidder i en ensidig klase fra bladhjørnerne. De er blåviolette og smalt klokkeformede med lange kronflige. Frugten er en håret kapsel med mange frø.

Planten danner et kraftigt rodnet fra underjordiske udløbere og knolde.

Højde x bredde og årlig tilvækst: 0,50 x 2,0 m (50 x 15 cm/år).

Voksested 
Planten findes forvildet overalt i Danmark, hvor den optræder på næringsrig jord i haver, parker, langs vejkanter og på strandvolde.

På en fugtig eng i den tidligere grænsestribe mellem Vesttyskland og DDR i Kleinmachnow findes den sammen med bl.a. bjørneklo, draphavre, hundegræs, alm. syre, engrapgræs, fløjlsgræs, hvid okseøje, musevikke, rødkløver, tveskægget ærenpris og vild gulerod. Planten regnes i dag for et besværligt ukrudt.

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet

Kilder 
 Signe Frederiksen et al., Dansk flora, 2. udgave, Gyldendal 2012. .

Ukrudtsplanter
Blå blomster
Løg- og knoldvækster
Klokke-slægten
Dirty Pretty Things

Dirty Pretty Things består af: Carl Barât (forsanger og guitarist), Didz Hammond (bas), eks Libertines Gary Powell (trommer) og Anthony Rossomando (guitar), Både Carl Barât og Gary Powell har spillet med The Libertines. Bandet var en realitet i september 2005 efter opløsningen af The Libertines i 2004. Dirty Pretty Things debutalbum Waterloo to Anywhere udkom 8. maj 2006, og deres debutsingle hedder "Bang Bang, You're Dead". Bandets andet udspil Romance At Short Notice udkom 30. juni 2008, hvoraf singlen "Tired of England" er at finde. Bandet har sidenhen offentliggjort at de ville gå hver til sit. Dette blev en realitet den 1. oktober 2008, men de vil efter alt at dømme gennemføre deres planlagte 2008-tour. Dirty Pretty Things spiller derfor deres første og måske sidste koncert i Danmark fredag den 14. november 2008 i Pumpehuset, København. Sidste chance for at se Dirty spille live skulle efter sigende være den 11. december 2008 på Round Chapel, Hackney, der er sidste stop på deres tour.

Musikgrupper fra Storbritannien
Antiemetika

Antiemetika (kvalmestillende medicin) er lægemidler, som modvirker kvalme og opkastning. De anvendes f.eks. mod transportsyge og mod bivirkninger af anden behandling, f.eks. behandling med smertestillende opioider eller kræftbehandling (kemoterapi eller strålebehandling).

Ekstern henvisning 
Lægemiddelkataloget (www.lmk.dk)

Farmakologi
Kostfibre

Kostfibre er delvis ufordøjelige kulhydrater fra planter, som i modsætning til stivelse og sukker ikke nedbrydes af tyndtarmens enzymer. Kostfibrene kommer derfor ned i tyktarmen i ufordøjet tilstand. De nedsætter tiden fra fødeindtagelse til afføring, øger udskillelsen af kolesterol, nedsætter generelt optagelsen fra tarmen, og endelig påvirker de mængden og arten af bakterier i tyktarmen.

I tyktarmen fordøjes kostfibrene delvis af bakterier, og nogle af nedbrydningsprodukterne, de såkaldte kortkædede fedtsyrer, kan optages fra tyktarmen. Dermed tilføres kroppen alligevel lidt energi, men kostfibre er gunstige for en slankekur, fordi de mætter og kun tilfører kroppen ganske begrænsede mængder energi. Kostfiber findes især i de grove grøntsager, frugt samt kornprodukter.

Kostfibre hører til gruppen af kulhydrater. Kostfibre er meget vigtige for fordøjelsen, fordi de holder maven i gang og tarmsystemet sundt og rask, så forstoppelse undgås. Kostfibre har også den vigtige egenskab, at de nedsætter risikoen for at få tarmsygdomme som tyktarmsbetændelse og tarmkræft.

Kostfibre binder vand til sig og får tarmene til at arbejde hurtigere og bedre. Derfor skal man også huske at drikke rigeligt, når man spiser fiberrigt.

Kostfibre feder ikke, fordi de ikke omdannes til særlig meget energi (kalorier), og alligevel skaber en god mæthedsfølelse, der holder i lang tid.

Kostfibre kan føre til ringere optagelse af maden – og dermed ringere næringsoptagelse og det kan give sig udslag i et vægttab, fordi kroppen simpelthen spares for nogle kalorier. 

En voksen person bør spise mellem 25 og 35 g kostfibre dagligt.

Eksterne henvisninger 
 DTU Fødevareinstituttet: Kostfiberindhold i fødevarer

Ernæring
Biologi
Mileva Marić

Mileva Einstein-Marić (på serbisk: Милева Марић-Ајштајн; født 19. december 1875 i Titel, Serbien, død 4. august 1948 i Zürich, Schweiz) var en serbisk fysiker, samt Albert Einsteins første hustru (1903-1919). Hende og Albert fik 3 børn, datteren Lieserl Einstein (1902-1903) der var født uden for ægteskabet og drengene Hans Albert Einstein (1904-1973) og Eduard Einstein (1910-1965)

Eksterne henvisninger 

Personer fra Serbien
Kvindelige matematikere
Arbejdsløshedskasse

En arbejdsløshedskasse eller a-kasse er en organisation, der tilbyder forsikring mod arbejdsløshed samt administrerer offentlige love og regler på området. De fleste arbejdsløshedskasser er tilknyttet en eller flere tilsvarende fagforening(er).

Ydelser og tilbud 
A-kasser skal tilbyde en række ydelser og udføre en række lovbestemte opgaver, bl.a.:
 udbetaling af dagpenge, feriedagpenge, orlovsydelse til børnepasning og efterløn
 vejledningssamtaler
 indberetning til jobcentrene
 styrkelse af indsatsen for at bringe ledige i job

Mange a-kasser tilbyder desuden rådgivning, kurser m.m.

Finansiering 
Dagpenge finansieres delvist af medlemmerne gennem kontingentet og delvist via staten. Indtil 2008 var lønmodtagernes indbetaling til Arbejdsmarkedsfonden en del af finansieringen, men efter 2008 indgår statens udgifter til dagpengesystemet i det generelle statsbudget. Derudover er der en mindre del af dagpengene arbejdsgiverfinansieret - de såkaldte G-dage.

Da antallet af forsikrede har været relativt konstant i en årrække, er medlemmernes finansiering det også. Statens bidrag afhænger derimod af konjunkturerne. Under højkonjunturen i årene umiddelbart inden finanskrisen var de relativt lave dagpengeudbetalinger således fuldt medlemsfinansierede, mens staten i perioden med højere ledighed i perioden efter krisen stod for omtrent halvdelen af finansieringen.

I modsætning til forsikringsselskaber skal a-kasserne ikke tjene penge på aktiviteterne, men er organisationer hvor medlemmerne har sluttet sig sammen for at sikre sig mod arbejdsløshed.

Krav til a-kassen 
For at kunne udbetale dagpenge og andre ydelser skal a-kassen være statsanerkendt og opfylde en række krav, bl.a. til vedtægter og organisation. Pr. januar 2017 er der 23 statsanerkendte a-kasser, som er medlem af brancheorganisationen AK-Samvirke & der findes i dag 33 statsanerkendte arbejdsløshedskasser i Danmark.

Tilsynsmyndighed 
A-kassernes tilsynsmyndighed er Arbejdsmarkedsstyrelsen under Beskæftigelsesministeriet.

Henvisninger 
 Danske A-kasser (tidl. AK-Samvirke)
 A-kasser i Danmark

Noter 

Arbejdsmarkedet i Danmark
Graccherne

Graccherne (latin: Gracchi) var en af de mest betydningsfulde slægter i den Romerske republik. De to mest berømte medlemmer af slægten var brødrene Tiberius Sempronius Gracchus (163 f.Kr.–132 f.Kr.) og Gajus Sempronius Gracchus (154 f.Kr.–121 f.Kr.). Tiberius var som folketribun den første leder af Gracchernes reformbevægelse, mens broderen Gajus overtog lederskabet efter mordet på Tiberius i 132 f.Kr.

Baggrund 
Gracchusslægten havde stor politisk indflydelse, selv om den ikke var af patricisk oprindelse. Den havde opbygget store rigdomme og gode forbindelser til mange af Roms øvrige førende slægter.

Brødrene var sønner af konsulen Tiberius Sempronius Gracchus d.æ. og den patriciske Cornelia Africana. Især gennem deres moder havde Tiberius og Gajus et meget fint stamtræ. Hun var datter af den berømte general Publius Cornelius Scipio Africanus og Æmilia Paula, Lucius Æmilius Paulus Macedinonicus’ søster. Tiberius’ og Gajus’ søster Sempronia blev gift med en anden berømt general Publius Cornelius Scipio Æmilianus.

Tiberius 
Under den 3. Puniske krig gjorde Tiberius tjeneste som militærtribun under sin svoger Scipio Æmilianus. Efter krigen blev han i 137 f.Kr. udnævnt til kvæstor og forflyttet til den urolige by Numantia i Spanien. Felttoget i Spanien var nær endt i katastrofe, da romerne led et stort nederlag. Tiberius reddede soldaterne liv ved at underskrive en fredsaftale, men i Rom kaldte Scipio Æmilianus denne handling kujonagtig og krævede den annulleret. Det var en vigtig grund til Tiberius' fjendskab med Scipio Æmilianus og senatet.

I 133 f.Kr. blev Tiberius valgt som folketribun som de øvrige mænd i familien. Han iværksatte et reformprogram, der skulle forbedre forholdene for Roms fattigste indbyggere, men truede de rigestes formuer og indflydelse. Da Tiberius søgte genvalg som tribun, blev han myrdet på Kapitol af sin fætter Publius Cornelius Scipio Nasica Serapio.

Gajus 
Gajus begyndte som sin bror som militærtribun ved Scipio Æmilianus, denne gang i Numantia, hvor Tiberius havde lidt nederlag. Han var som ung mand vidne til urolighederne omkring sin brors reformforsøg og mordet på ham. Gajus arvede først familiens formue og siden brorens politiske program.

I 126 f.Kr. blev Gajus udnævnt som qæstor på Sardinien. I 123 f.Kr. var han tilbage i Rom og blev valgt til folketribun. Han fortsatte brorens reformprogram. Han havde lært af brorens kamp og fik flere lovforslag vedtaget, men senatorernes modstand voksede. Gajus blev genvalgt i 122 f.Kr., men tabte i 121 f.Kr. til senatorernes kandidat.

Politikere fra Romerriget
Dale

Dale kan have flere betydninger:

 Dale, flertal af Dal, en landskabsform
 Dale (Hordaland) - en by i Norge
 Dale (månekrater) - et månekrater
 Dale (Tikøb) - en bebyggelse i Tikøb
Gabriela Mistral

Gabriela Mistral, pseudonym for Lucila de María del Perpetuo Socorro Godoy Alcayaga (født 7. april 1889, død 10. januar 1957) var en chilensk poet, diplomat og feminist. Hun var den første sydamerikaner der vandt Nobelprisen i litteratur, som hun modtog i 1945. 

De centrale emner i hendes poesi er kærlighed, moderkærlighed og smertelige personlige oplevelser.

Eksterne henvisninger 

Nobelprismodtagere i litteratur
Digtere fra Chile
Diplomater
Feminister fra Chile
Kvindelige forfattere i det 20. århundrede
Sociale ydelser

Sociale ydelser er en samlet betegnelse for ydelser, borgerne tildeles af staten eller kommunerne som hjælp til den daglige økonomi og tilværelse, enten i form af kontante tilskud, rabatter og fripladser eller i form af naturalier, f.eks. hjemmehjælp til ældre eller personer med handicap. I 2012 brugte den offentlige sektor i Danmark i alt 460 mia. kr. på social beskyttelse. Heraf udgjorde udgifterne til ældre (især folkepension) 149 mia kr. og udgifter til sygdom og invaliditet (f.eks. sygedagpenge ) 105 mia. kr. Dagpenge til arbejdsløse medregnes også under sociale ydelser, mens offentlige udgifter til uddannelsesformål som f.eks. SU ikke medregnes.

Udvalgte sociale ydelser 
Der findes mange forskellige former for sociale ydelser i Danmark. Blandt de vigtigste kan nævnes:

 Folkepension
 Førtidspension
 Arbejdsløshedsdagpenge
 Sygedagpenge
 Kontanthjælp
 Revalidering
 Børnebidrag
 Børne- og ungeydelse (børnechecken)
 Supplerende pensionsydelse (ældrechecken)
 Efterløn
 Boligydelse
 Boligsikring
 Hjemmehjælp
 Tilskud til transport
 Begravelseshjælp
 Børnepasning
 Lån til boligindskud
 Friplads og søskenderabat i daginstitutioner
 Varmetillæg
 Støtte til hjælpemidler og forbrugsgoder
 Støtte til indretning af bolig
 Personligt tillæg for pensionister

Kilder 

Offentlig økonomi
Dell

Dell Inc. er en amerikansk producent af computere og computerhardware med hovedsæde i Round Rock, Texas. Dell er grundlagt af Michael Dell i 1984. Siden september 2016 har Dell haft Dell Technologies som holdingselskab.

Referencer

Ekstern henvising 

Computervirksomheder fra USA
It-virksomheder fra USA
Etableret i 1984
Austin (Texas)
Selskaber noteret på NASDAQ
Doris

Doris er et pigenavn, der stammer fra det græske Doris (Δωρίς), der betyder "gave". Det er en kortform af Dorothea (Δωροθεα), der betyder "Guds gave".

Varianter af navnet omfatter Dorit, Dorrit, Dorris og Dorith.

Kendte personer 

 Doris Lessing – engelsk forfatter (Børn af vold)
 Doris Day – amerikansk sanger og skuespiller (Que sera, sera)
 Dorrit Willumsen – dansk forfatter (Bruden fra Gent)
 Doris Payne - amerikansk juveltyv

Navnet i fiktionen 
 Lille Dorrit er en roman af Charles Dickens. Den er filmatiseret i en dansk udgave i 1924. Lille Dorrit er datteren af William Dorrit i romanen – hun hedder egentlig Amy.
 Fede Dorit er en figur i filmen Terkel i Knibe fra 2004.

Navnet i mytologien 
I den græske mytologi var Doris en okeanide, en af de 3000 døtre af af titanerne Okeanos og Thetys. Doris var havnymfe over "rent vand", er gift med Nereus og har 50 døtre, Nereiderne.

Pigenavne
Nymfer
Tøffelblomst

Tøffelblomst (Calceolaria) er en slægt med henved 400 arter af buske, lianer og urter, som er udbredt i Syd- og Mellemamerika. Det er De har modsatte og tandede til helrandede blade. Blomsterne er uregelmæssige og firetallige. Frugterne er kapsler med talrige frø. Navnet betyder lille sko, da de fleste arters blomster har en "oppustet" underlæbe, der godt kan minde om en sko eller tøffel.

 Stuetøffelblomst (Calceolaria x herbeohybrida)
 Havetøffelblomst (Calceolaria integrifolia)
 Dværgtøffelblomst (Calceolaria polyrrhiza)
 Calceolaria bilatata

Arter og hybrider formeres ved frø om sommeren. Blomsterne er gule eller orange med røde pletter og mønstre. Bladene er bløde, behårede og modsatte.

Stue-Tøffelblomst skal stå lyst men ikke i direkte sol, så vidt muligt køligt, dvs. under 20 °C, så holder den længst. Planten vandes rigeligt, bør ikke tørre, behøver ikke megen gødning. Det er en enårig plante, der må smides ud, når den er afblomstret.

Tøffelblomst-familien
Jesper Lau Hansen

Jesper Lau Hansen (født 29. oktober 1965 i København) er en dansk jurist og professor. 

Han blev cand.jur. fra Københavns Universitet i 1989. I 1993 blev han Master of Laws fra University of Cambridge. I 2001 blev han dr.jur. med en afhandling med titlen Informationsmisbrug. En analyse af de centrale bestemmelser i børsrettens informationsregime.

Han fungerede som advokat fra 1989 til 1995, hvorefter han blev ansat ved det juridiske fakultet på Københavns Universitet, hvor han i 2003 blev professor i kapitalmarkedsret.

Han er siden 2006 næstformand for bestyrelsen for tænketanken CEPOS og en af bagmændene bag webloggen Punditokraterne.

Privat 
Han blev i 1993 gift med cand. jur. Lone Prehn, og de har børnene Maria (1995) og Julie (1999).

Udvalgte publikationer 
 Fondsbørsen – Aspekter af en fondsbørsretlig forudsætning, Greens§Jura (1999).

 Full Circle: Is There a Difference Between the Freedom Of Establishment and the Freedom To Provide Services?, European Business Law Review 83 (2000).

 Informationsmisbrug. En analyse af de centrale bestemmelser i børsrettens informationsregime, Jurist- og Økonomforbundets Forlag, (2001).

Jurister fra Danmark
Professorer fra Københavns Universitet
Personer fra København
Personer i Kraks Blå Bog
Alumni fra Københavns Universitet
Gladys Marín

Gladys del Carmen Marín Millie, viuda de Muñoz eller blot Gladys Marín (født 16. juli 1941 i Curepto, Chile, død 6. marts 2005 i 	Santiago de Chile) var en chilensk politiker, aktivist og formand for Kommunistpartiet. Hun var kendt som en af Augusto Pinochets kritiske modstandere og var den første chilener, der anklagede ham for forbrydelser mod menneskeheden.

Det var under sin uddannelse til lærer, at hun blev medlem af kommunistpartiet. I 1963 blev hun gift med Jorge Muñoz og fik to børn med ham. Hun blev for første gang valgt ind i det chilenske parlament i 1965 og igen i 1970, hvor hun var opstillet i et arbejderkvarter i Santiago.

Under militærkuppet mod Salvador Allende i 1973 gik Marín under jorden. Senere søgte hun asyl på den hollandske ambassade, hvor hun blev i otte måneder før hun fik lov at forlade Chile. Hendes mand, Jorge Muñoz, forsvandt i 1976, da han blev anholdt af agenter fra DINA.

I 1978 vendte hun under et falsk navn tilbage til Chile for at kæmpe mod militærdiktaturet.

I 1997 blev Marín valgt ind i senatet, men som følge af det chilenske valgsystem, som favoritiserer de to største partier eller koalitioner, mistede hun sædet i parlamentet. I 1999 blev Marín opstillet som præsidentkandidat, men fik færre end 4 % af stemmerne. 

Den 12. januar 1998, anklagede hun så som den første i Chile nogensinde, den tidligere diktator Augusto Pinochet for forbrydelser mod menneskeheden, kidnapning og tortur.

Efter en lang kamp mod en hjernesvult døde Gladys Marín i marts 2005. Præsident Ricardo Lagos erklærede landesorg i to dage og hun blev tildelt en statsmandsbegravelse. Hun lå således Lit de parade i kongressen, hvor tusinde chilenere sagde farvel. Ved begravelsen gik mellem en halv og hel million chilenere i sørgeoptog gennem Santiago

En hovedvej i et arbejderkvarter i Santiago er senere blevet opkaldt efter hende.

Eksterne henvisninger 

Personer fra Chile
Benedict Arnold

Benedict Arnold (14. januar 1741 i Norwich, Connecticut – 14. juni 1801) var general i den kontinentale hær under USA's uafhængighedskrig.  Han er bedst kendt for en sammensværgelse, der gik ud på at overgive det amerikanske fort ved West Point i delstaten New York til briterne under uafhængighedskrigen.

Arnold havde markeret sig som revolutionshelt tidligt i krigen, på grund af snilde og mod ved Fort Ticonderoga i 1775 og i slaget ved Saratoga i 1777.  Arnold var stærkt imod den Kontinentale Kongres' beslutning om at indgå en alliance med Frankrig, fordi han havde oplevet et bittert nederlag til franskmændene og deres indianske allierede under den franske og indianske krig (1754–1763).

Arnold, der i stigende grad var misfornøjet på grund af uoverensstemmelser med den Kontinentale Kongres og militæret, led under en stigende personlig gæld og stod tillige over for en anklage om korruption, anlagt af myndighederne i delstaten Pennsylvania. På hjemmefronten var han også udsat for pres fra sin anden hustru, en ung britisk loyalist.   Tilskyndet af disse forhold udformede han da i 1780 en plan, der ville have givet de britiske styrker kontrollen over Hudson-floddalen og delte de 13 oprindelige kolonier midt over, samt indbragte ham 20.000 pund og dermed løste hans finansielle problemer. Planen blev forpurret, men det lykkedes Arnold at flygte til de britiske styrker i New York, hvor han blev belønnet med en udnævnelse til brigadegeneral i den britiske hær samt en nedsat økonomisk belønning på 6.000 pund.

I USA er Benedict Arnolds navn synonymt med landsforræderi, ganske som Quisling er det i en skandinavisk kontekst.

Eksterne henvisninger 

Generaler i Den Kontinentale Hær
Generaler fra Storbritannien
Betty Nansen Teatret

Betty Nansen Teatret er et dansk teater beliggende på Frederiksberg Allé 57 på Frederiksberg.

Historie 

Oprindelig stod på adressen en træbygning, som fra 1857 var traktørsted med musikunderholdning, der kunne nydes inde eller ude efter behag. Der har været teater på stedet siden 1869 under forskellige navne. I 1888 blev bygningen udskiftet med en grundmuret bygning. Underholdningen var dengang i den lettere genre: revy, lystspil, operette og folkekomedie til 1917, hvor den nye direktør, Betty Nansen, erstattede det med et mere seriøst repertoire med moderne nordisk drama. Fru Nansen var leder af teatret fra 1917-1943 (undtagen 1925-1927 og 1930-1931). Hun satte sit præg på teaterlivet i Danmark.

Fra 1964 til 1976 blev teatret drevet af Ungdommens Teater. Fra 1980 til 1992 blev det ledet af Morten Grunwald. Det var Morten Grunwald, der kaldte teatret Betty Nansen Teatret igen, selv om Betty Nansen ikke ønskede, at det skulle bære hendes navn efter hendes død.

I 1992 kom ledelsen til at bestå af Peter Langdal og Henrik Hartmann. De sluttede efter 23 år med sæson 2014/15.

Betty Nansen Teatrets bestyrelse udpegede derefter filmproducent Vibeke Windeløv og teaterinstruktør Stefan Larsson som ny direktion. Stefan Larsson forlod posten i januar 2016, mens Vibeke Windeløv fratrådte 30. juni 2018.

Den 1. juli 2018 tiltrådte Elisa Kragerup som teaterdirektør og Eva Præstiin som direktør.

Betty Nansen Teatret er en del af Det Københavnske Teatersamarbejde.

Edison 

Edison er Betty Nansen Teatrets anneksscene og et slags teaterlaboratorium som blev udtænkt af Betty Nansen Teatrets tidligere chef-duo, Peter Langdal og Henrik Hartmann.

Det skulle være et virkeligheds- og nutidsteater, der hurtigt kunne omsætte gode ideer til forestillinger. Et nedlagt elektricitetsværk på Frederiksberg på hjørnet af Hortensiavej og Edisonvej virkede som en god ramme.

Tidligere navne 
 1857-1869: Odéon – traktørsted med musikunderholdning
 1869-1904: Frederiksberg Morskabsteater
 1904-1914: Frederiksberg Teater
 1914-1917: Alexandra Teatret
 1917-1943: Betty Nansen Teatret
 1944-1964: Allé Scenen
 1963-1975: Ungdommens Teater
 1975-1980: Allé Scenen
 1980- : Betty Nansen Teatret

Eksterne henvisninger 

 Teatrets egen hjemmeside
 Teatermuseet – Fin kompetent redegørelse for historie, ledere, repertoire; dog uden at blive for omfattende.

Noter 

Teatre på Frederiksberg
CASA (analysecenter)

CASA (Center for Alternativ Samfundsanalyse) er et uafhængigt, tværfagligt og non-profit analysecenter.

CASA blev stiftet i 1986 med det formål, at udarbejde kritiske analyser for de faglige- og sociale organisationer og skabe større viden i befolkningen om sociale, økonomiske og politiske samfundsspørgsmål gennem analyse- og videnarbejde.

Efter et års aktivitet havde centret omkring 100 forskere tilknyttet og et sekretariat med to ansatte. Ved CASAs femårs jubilæum var der 425 forskere og andre samfundsinteresserede som medlemmer.

Blandt stifterne var økonomerne Henning Hansen og Finn Kenneth Hansen. CASA har haft en række personligheder i sin stab og medlemsskare, bl.a. direktør i Pension Danmark, Torben Möger Poulsen, professor Ove Kaj Pedersen, journalisten Knud Vilby og sekretariatsleder i Det Økologiske Råd, Christian Ege.

CASA arbejder med projekter inden for 4 hovedområder: Arbejdsmarkedsforhold, arbejdsmiljø, miljø og sociale forhold.

Siden 1999 har CASA udgivet Social årsrapport, som sætter fokus på det seneste års viden, forskning, debat og politik indenfor det sociale område. Gennem Social Årsrapport og andre kritiske rapporter har forskere og analytikere i CASA deltaget i debatter om arbejdsmarkedsforhold, arbejdsmiljø, miljø og sociale forhold. Centret har taget penible diskussioner op, som flere gange har bragt dem i diskussioner med politikere, offentlige styrelser og forskellige politiske grupperinger.

I 2016 fusionerede CASA med analysebureauet Analyse & Tal og blev i den sammenhæng lagt under deres afdeling for social- og uddannelsesforskning.

Noter 

Danmarks politik
Tænketanke i Danmark
Skuespil

Skuespil betegner både en forestilling, der opføres på en teaterscene, og et dramatisk værk, der er skrevet med henblik på opførelse på en teaterscene - altså et teaterstykke.
Ordet bruges også generelt om scenekunst. 
Skuespil omfatter både den skrevne tekst og skuespillerens ageren (mimik, bevægelser, betoninger og interaktion), koreografi, scenografi, rekvisitter og lyssætning.

Teksten indeholder replikker og eventuelle regibemærkninger.

En monolog er et skuespil med kun én medvirkende.

Eksterne henvisninger 

 Samlinger af skuespil (Det Kongelige Bibliotek)
 Dramatisk Bibliotek 

Teater